Diari Oficial de la Generalitat Valenciana


Sumari del DOGV 4785, del 29-06-2004 (2004/6682)

RESOLUCIÓ de 18 de juny de 2004, del director gerent i del director econòmic del Consorci Hospitalari Provincial de Castelló, per la qual es disposa la publicació de l'acord de delegació de competències en matèria de personal, de contractació administrativa i gestió econòmica en diversos òrgans d'este.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4785

Data del DOGV
:   29-06-2004

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2004/6682


Data del document
:   18-06-2004

Organisme emissor
:   Consorci Hospitalari Provincial de Castelló

Tipus de document
:   Resolució

Descriptors 

:   * Castelló de la Plana
    * establiment hospitalari
    * delegació de poders

RESOLUCIÓ de 18 de juny de 2004, del director gerent i del director econòmic del Consorci Hospitalari Provincial de Castelló, per la qual es disposa la publicació de l'acord de delegació de competències en matèria de personal, de contractació administrativa i gestió econòmica en diversos òrgans d'este. [2004/M6682]
  
Vist que en sessió constitutiva del Consell de Govern, de 17 de maig de 2004, es va aprovar una norma de delegació de competències en matèria de personal, de contractació administrativa i gestió econòmica, establint-se en esta la seua entrada en vigor una vegada publicada en els diaris oficials.
  
Atés el que disposen els estatuts del Consorci, l'Acord del Consell de data 17 de maig de 2004, la Llei de Règim Jurídic de les Administracions Públiques i del Procediment Administratiu Comú i la resta de normes d'aplicació, resol:
  
Autoritzar que es publique en el Diari Oficial de la Generalitat Valenciana i en el Butlletí Oficial de la Província de Castelló l'acord de delegació de competències en matèria de personal, de contractació administrativa i gestió econòmica, aprovat en sessió de Consell de Govern del Consorci, de data 17 de maig de 2004.
  
Castelló de la Plana, 18 de juny de 2004.- El director econòmic: Miguel Llorens Izquierdo.
  
ANNEX
  
Acord de 17 de maig de 2004, del Consell de Govern i del president del Consell, pel qual es deleguen atribucions en matèria de personal, de contractació administrativa i gestió econòmica en diversos òrgans del Consorci Hospitalari Provincial de Castelló
  
En data 17 de desembre de 2003, i mitjançant conveni de col·laboració subscrit entre la Conselleria de Sanitat de la Generalitat Valenciana i la Diputació de Castelló, es va crear el Consorci Hospitalari Provincial de Castelló, com a ens de dret públic amb personalitat jurídica pròpia, que té com a finalitat fonamentalment la gestió, mitjançant criteris d'autonomia efectiva, de l'Hospital, sense perjuí de la seua integració en la xàrcia pública sanitària de la Comunitat Valenciana, amb el que això porta aparellat quant a sotmetiment a les directrius de l'autoritat sanitària.
  
Sota els dits paràmetres d'autonomia de funcionament, i per tal de facilitar una gestió àgil i eficaç, es va aprovar mitjançant Acord de 19 de gener de 2004, la delegació d'atribucions vigent fins al dia de hui, que ha permés el funcionament racional dels servicis.
  
L'experiència en la gestió i les modificacions introduïdes en l'estructura directiva del Consorci aconsellen l'aprovació d'una nova delegació d'atribucions que avance en l'agilitació dels procediments.
  
Per tot això, el Consell de Govern, de conformitat amb les normes sobre adopció d'acords que disposa l'article 18 dels estatuts del Consorci i així mateix en harmonia amb les atribucions de la seua competència regulades en l'article 13, i les de competència del president del Consell establides en l'article 15 de les que pertoca delegació, per unanimitat acorda:
  
Primer. Delegació d'atribucions en matèria de personal
  
A. Atribucions del vicepresident I conseller de Sanitat
  
1. L'aprovació de l'oferta d'ocupació pública d'acord amb el pressupost i la plantilla aprovats.
  
2. L'aprovació de les convocatòries i bases dels processos de selecció i provisió del personal fix del Consorci i la seua resolució.
  
3. El nomenament dels òrgans col·legiats que es constituïsquen per a la selecció i provisió del personal fix del Consorci.
  
4. Els nomenaments i adscripcions definitives del personal fix.
  
5. Els nomenaments i comissions de servicis per a ocupar llocs directius, així com la revocació i cessament d'estos.
  
6. La resolució de recursos administratius i reclamacions prèvies a la via judicial laboral en matèria de personal, excepte en aquells assumptes en què s'actue per delegació, i els atribuïts expressament a altres òrgans.
  
7. La imposició de sancions per faltes greus i molt greus.
  
8. La creació, supressió o modificació de llocs de treball.
  
B. Atribucions del director gerent en matèria de personal.
  
1. Tindre la presidència de la representació del Consorci en la negociació col·lectiva amb els representants sindicals.
  
2. La formalització, mancomunadament amb el director econòmic, dels contractes laborals de duració indefinida com a conseqüència de processos selectius o de provisió.
  
3. Les adscripcions i nomenaments provisionals del personal fix del Consorci, així com la revocació o el cessament d'estos, mancomunadament amb el director econòmic, excepte els supòsits expressament atribuïts a altres òrgans.
  
4. La formalització de contractes laborals de duració determinada i de contractes de treball en pràctiques en places de formació sanitària especialitzada, mancomunadament amb el director econòmic.
  
5. Els nomenaments i cessaments derivats de processos de millora d'ocupació temporal i les adscripcions provisionals per motius de salut laboral, mancomunadament amb el director econòmic.
  
6. Acordar les comissions de servicis i autoritzar les que sol·liciten altres organismes, així com la revocació o el cessament d'estes.
  
7. La concessió de permisos i llicències que comporten autorització de despesa.
  
8. L'autorització de permisos per a l'exercici d'activitats sindicals, i dels alliberaments plens o parcials dels representants dels treballadors.
  
9. Les resolucions en matèria de compatibilitat.
  
10. L'aprovació d'instruccions relatives a jornada, horari, permisos, vacances i llicències dins del marc legal establit.
  
11. La declaració del personal del Consorci en les situacions administratives que siguen procedents i que no estiguen atribuïdes expressament a altres òrgans.
  
12. L'aprovació de les convocatòries i bases de borses de treball temporal i de millora d'ocupació, i la seua resolució, així com el nomenament dels òrgans col·legiats de valoració que aquells disposen.
  
13. La resolució dels recursos administratius interposats contra els actes dictats pels òrgans col·legiats de valoració nomenats pel mateix director gerent.
  
14. La imposició de sancions per faltes lleus.
  
C. Atribucions del director econòmic en matèria de personal.
  
1. Representar el Consorci en la negociació col·lectiva amb els representants sindicals.
  
2. La formalització, mancomunadament amb el director gerent, dels contractes laborals de duració indefinida com a conseqüència de la resolució de processos selectiu o de provisió.
  
3. Les adscripcions i nomenaments provisionals del personal fix del Consorci, així com la revocació o cessament d'estos, excepte els supòsits expressament atribuïts a altres òrgans, tot això mancomunadament amb el director gerent.
  
4. La formalització dels contractes laborals de duració determinada i de contractes de treball en pràctiques en places de formació sanitària especialitzada, mancomunadament amb el director gerent.
  
5. Els nomenaments i cessaments derivats de processos de millora d'ocupació temporal i les adscripcions provisionals per motius de salut laboral, mancomunadament amb el director gerent.
  
6. L'extensió de les diligències de presa de possessió i cessament.
  
7. El reconeixement de servicis previs.
  
8. El reconeixement de triennis del personal del Consorci.
  
9. El reingrés al servici actiu del personal del Consorci.
  
10. Les resolucions en matèria d'excedències del personal del Consorci.
  
D. Atribucions en matèria de despeses de personal.
  
Les autoritzacions referides a autorització de despeses del capítol I (despeses de personal), incloses a retribucions, càrregues socials i despeses de formació imputables a este capítol, es deleguen en el director gerent del Consorci, mancomunadament amb el director econòmic, així com l'autorització de les distintes variacions que hagen de practicar-se en les nòmines.
  
Es deleguen també en el director gerent del Consorci les atribucions següents:
  
- La formalització de sol·licituds o recursos administratius en matèria d'afiliació o cotització a la Seguretat Social.
  
- La formalització de sol·licituds o recursos administratius en matèria de reintegraments per prestacions davant de l'Institut Nacional de la Seguretat Social.
  
- La concessió i gestió d'ajudes de caràcter social previstes en els pressupostos, incloses beques, bestretes i préstecs.
  
Es delega en el director econòmic la competència per a certificar dades tributàries i fiscals que corresponguen al Consorci davant de terceres persones o l'Agència Tributària.
  
Segon. Atribucions en matèria de contractació administrativa i gestió econòmica
  
2.1.En matèria de contractació administrativa i gestió econòmica les facultats referides a les despeses dels capítols II (despeses de funcionament) i VI (inversions reals), pel Consell de Govern o pel seu president, si és procedent, es deleguen en els òrgans següents:
  
- En el vicepresident primer conseller de Sanitat l'aprovació dels expedients de despesa per imports compresos entre 500.001 euros i 3.000.000 euros.
  
- En el director gerent del Consorci, mancomunadament amb el director econòmic, l'aprovació d'expedients de despesa per imports inferiors a 500.000 euros.
  
2.2. En el cas d'expedients de despesa dels capítols II i VI l'import dels quals excedisca dels 3.000.000 euros, correspondrà al Consell de Govern l'autorització prèvia de l'expedient, exercint les atribucions pròpies de l'òrgan de contractació per delegació del Consell i fins a la firma del contracte, el vicepresident I conseller de Sanitat
  
2.3. Les atribucions relatives a l'autorització d'expedients de contractació de gestió de servicis públics en qualsevol de les seues modalitats així com la regulada per la Llei 13/2003, de 23 de maig, es deleguen en el vicepresident primer conseller de Sanitat, del Consorci, independentment de la quantia.
  
2.4. En qualsevol cas, les competències de l'òrgan de contractació relatives a control de l'execució, modificació, si és procedent, reconeixement d'obligacions i liquidació del contracte es deleguen en el director gerent del Consorci, mancomunadament amb el director econòmic.
  
 2.5 Sense perjuí de l'anterior, es deleguen les atribucions en matèria d'aprovació de la despesa tant de capítol II (despesa corrent) com de capítol VI (inversions), fins a un import de 12.020 euros en el director econòmic.
  
 2.6 En la delegació de facultats es troben implícites totes aquelles que siguen necessàries per a l'autorització, disposició i reconeixement de l'obligació de les despeses a què es referisquen, així com expressament totes les atribucions que la legislació vigent sobre contractació administrativa d'obres, servicis i subministraments assigna a l'òrgan de contractació, inclosa l'aprovació de projectes d'obres, instal·lacions i servicis amb els límits establits en els apartats anteriors.
  
Tercer. Atribucions en matèria de subscripció de concerts, convenis i transferències
  
3.1. Es delega en el vicepresident primer conseller de Sanitat del Consorci l'aprovació de concerts, convenis i transferències, que generen obligacions econòmiques amb altres administracions públiques o institucions sense ànim de lucre.
  
3.2. Es delega en el director gerent del Consorci l'aprovació de concerts o convenis, dels quals no es deriven obligacions econòmiques amb altres administracions públiques o institucions sense ànim de lucre.
  
Quart. Atribucions en matèria de gestió financera i fons extrapressupostaris
  
4.1. Les facultats referides a la formalització en tots els seus aspectes d'operacions d'endeutament a curt, mig i llarg termini es deleguen en el director gerent del Consorci, de forma conjunta amb el director econòmic sempre que estes estiguen previstes en el pressupost anual del Consorci i que hagen sigut aprovades expressament pel Consell de Govern.
  
4.2. Les facultats referides a l'autorització de despeses financeres (capítol III) es deleguen en el director gerent del Consorci de forma conjunta amb el director econòmic.
  
4.3. La formalització d'ingressos, la gestió de fons extrapressupostaris i la gestió d'actius financers, es deleguen en el director gerent del Consorci de forma conjunta amb el director econòmic.
  
Cinqué. Atribucions en matèria de supervisió i vigilància de servicis i activitats
  
Es delega en el vicepresident primer conseller de Sanitat l'exercici de la supervisió i la vigilància de tots els servicis i activitats del Consorci en l'execució dels programes d'actuació aprovats pel Consell.
  
Sisé. Atribucions delegades en els vicepresidents del Consorci
  
Es delega en els vicepresidents del Consorci l'exercici de les següents funcions:
  
1. Exercir la representació institucional del Consorci, amb caràcter solidari i indistint.
  
2. Dictar, de forma mancomunada, les disposicions particulars que consideren adequades per al compliment dels acords del Consell.
  
3. L'exercici, mancomunadament, de totes les accions judicials i administratives i la defensa del Consorci en matèries de la seua competència.
  
Seté. Condicions generals de la delegació
  
7.1 En les resolucions i actes que s'acorden en virtut del que disposa el present acord es farà constar expressament que es dicten fent ús de facultats delegades i es consideraran a tots els efectes dictades per l'òrgan delegant.
  
7.2 Les delegacions d'atribucions i funcions aprovades mitjançant el present acord s'entenen sense perjuí de les facultats de l'òrgan delegant per a avocar el coneixement i resolució de tots els assumptes que estime oportuns, podent així mateix revocar la delegació en qualsevol moment.
  
7.3 Es faculta el vicepresident I conseller de Sanitat del Consorci perquè dicte les instruccions necessàries per a l'aplicació del present acord.
  
7.4 En cas de vacant, absència o malaltia dels titulars dels òrgans en què s'efectuen les delegacions, la suplència serà exercida pel vicepresident segon (president de la Diputació) respecte del vicepresident primer (conseller de sanitat); i pel director econòmic respecte del director gerent.
  
Huité. Disposició derogatòria
  
Queda derogat l'Acord de 19 de gener de 2004, del Consell de Govern del Consorci Hospitalari Provincial de Castelló.
  
Nové. Entrada en vigor
  
El present acord entrarà en vigor l'endemà de la publicació en el Diari Oficial de la Generalitat Valenciana. Així mateix es publicarà en el Butlletí Oficial de la Província de Castelló.